Bilfører alvorlig skadd i utforkjøring på Sunnmøre
Politiet ble varslet om ulykken klokken 0.15. - En personbil hadde kjørt av veien nord for Remetunnelen på fylkesvei 659 mot Brattvåg, opplyser operasjonsleder Ole Bjørn Harang i Sunnmøre politidistrikt. Ambulansehelikopter, ambulanser, brann- og politimannskaper rykket ut til stedet. Der fant de fire menn i slutten av tenårene. De tre passasjerene i bilen ble sendt til legevakten i Ålesund for kontroll. De slapp unna med lettere skader. Bilføreren ble sendt til Ålesund sjukehus med helikopter. Han ble alvorlig skadd, men ble ikke påført livstruende skader, opplyser Harang. Årsaken til ulykken var natt til onsdag ukjent, men politiet har ikke mistanke om promille.
Fire tenåringer ble natt til onsdag skadd, den ene av dem alvorlig, i en utforkjøring i Brattvåg på Sunnmøre.